788/2018

Útdráttur

A ehf. keypti allt hlutafé í V ehf., sem var í eigu stefndu og eiginmanns hennar heitins, árið 2014. Í málinu taldi stefnda sig eiga kröfu að fjárhæð 11.500.000 krónur á hendur áfrýjendum vegna lokagreiðslu samkvæmt kaupsamningnum en áfrýjendur töldu sig eiga gagnkröfu á hendur stefndu til skuldajafnaðar. Byggðu áfrýjendur á því að handbært fé hefði verið lægra en gögnin sem lágu til grundvallar kaupunum hefðu gefið til kynna, að stefnda hefði ekki skilað fjármunum sem lágu inni á erlendum reikningi félagsins þann 1. september 2016, að fjárhæð 63.963 evrur, og að stefnda hefði tekið út 11.033 evrur af sama reikningi fyrir þann tíma og ráðstafað fjármununum í eigin þágu. Í dómi Landsréttar kom fram að stefnda yrði að bera hallann af því að hafa ekki skýrt þann mismun sem var á innstæðum félagsins og handbæru fé samkvæmt ársreikningi og hefði V ehf. því verið haldið galla í skilningi 17. gr. laga nr. 50/2002 um lausafjárkaup. Þá var því hafnað að tveggja ára tilkynningafrestur samkvæmt 2. mgr. 32. gr. laganna ætti við þar sem stefnda hefði ekki verið í góðri trú um að handbært fé félagsins hefði verið réttilega fært í ársreikningi fyrir árið 2013, sbr. 33. gr. laganna. Á hinn bóginn var krafa áfrýjenda um bætur eða afslátt vegna galla á hinu selda talin fallin niður vegna hins langa dráttar A ehf. á að gera athugasemdir við seljanda um gallann og var sú niðurstaða reist á almennum reglum um tómlæti. Þá taldi dómurinn að áfrýjendum bæri að greiða stefndu umrædda lokagreiðslu að frádreginni fjárhæð á hinum erlenda bankareikningi þann 1. september 2016 og þeirri fjárhæð sem hún hafði tekið út af reikningnum á árinu 2016 án þess að skýringar á þeim hafi legið fyrir, samtals að fjárhæð 74.996 evrur.

Dómur Landsréttar

Mál þetta dæma landsréttardómararnir E-kk-nf J-kk-nf, H-kvk-nf Þ-kvk-nf og J-kk-nf S-kk-nf.

Málsmeðferð og dómkröfur aðila

1 Áfrýjendur skutu málinu til Landsréttar 19. október 2018. Áfrýjað er dómi Héraðsdóms Reykjavíkur 21. september 2018 í málinu nr. E2164/2017.

2 Áfrýjendur krefjast þess aðallega að hinn áfrýjaði dómur verði ómerktur og málinu vísað heim í hérað að nýju en til vara að þau verði sýknuð af öllum kröfum stefndu. Að því frágengnu krefjast áfrýjendur þess að fjárkröfur stefndu verði verulega lækkaðar. Í öllum tilvikum krefjast þau málskostnaðar í héraði og fyrir Landsrétti.

3 Stefnda krefst staðfestingar hins áfrýjaða dóms og málskostnaðar fyrir Landsrétti.

4 Málið var upphaflega höfðað af stefndu og eiginmanni hennar G-kk-þgf F-kk-þgf. Við meðferð málsins fyrir Landsrétti var upplýst að hann hefði andast 4. mars 2019 og stefnda sæti nú í óskiptu búi. Tekur hún því við aðild málsins.

Málsatvik og sönnunaratriði

5 Svo sem fram kemur í hinum áfrýjaða dómi keypti áfrýjandinn, Amazingtours ehf., með kaupsamningi 31. maí 2014 allt hlutafé stefndu og eiginmanns hennar í ferðaþjónustufyrirtækinu Víkingaslóðum ehf. Í málinu krefst stefnda lokagreiðslu samkvæmt kaupsamningnum en áfrýjandinn, Amazingtours ehf., telur sig eiga kröfur á hendur henni til skuldajafnaðar. Aðrir áfrýjendur tóku á sig sjálfskuldarábyrgð vegna lokagreiðslu samkvæmt kaupsamningnum.

6 Í 2. gr. kaupsamningsins kemur fram að það séu ákvörðunarástæður kaupanda fyrir kaupunum að hið selda félag uppfylli ákveðnar kröfur á undirritunardegi hans. Var lagt til grundvallar kaupunum að ársreikningur Víkingaslóða ehf. fyrir árið 2013 og leiðrétt efnahagsyfirlit 31. desember 2013, sem sýnir skuldir félagsins og endurmetnar eignir, væru rétt, sbr. greinar 2.1 og 2.2 í samningnum. Kaupandi fékk hið selda hlutafé afhent 3. júní 2014 eins og ráðgert hafði verið í grein 2.7 í samningnum.

7 Í framangreindu efnahagsyfirliti kemur fram að handbært fé Víkingaslóða ehf. 31. desember 2013 sé 10,7 milljónir króna og í skýringu er tekið fram að um sé að ræða handbært fé í Íslandsbanka. Í héraði lagði stefnda fram saldólista úr bókhaldi Víkingaslóða ehf. sem hún hafði fengið frá fyrrum bókara félagsins. Á skjalinu kemur fram að það sýni lokastöður allra bókhaldslykla félagsins í árslok 2013. Á listanum er meðal annars að finna upplýsingar um stöðu á bankareikningum í árslok 2013 hjá Íslandsbanka, Kreissparkasse Hildesheim (nú Sparkasse Hildesheim) og DnB NOR Bank ASA, samtals að fjárhæð 10.738.926 krónur. Í ársreikningi Víkingaslóða ehf. fyrir árið 2013 sem staðfestur var af stjórn, framkvæmdastjóra og skoðunarmanni 5. mars 2014 kemur fram að handbært fé félagsins sé 10.738.944 krónur. 8 Samkvæmt framburði áfrýjandans J-kk-ef K-kk-ef, fyrirsvarsmanns áfrýjandans Amazingtours ehf., fyrir héraðsdómi fékk kaupandi ekki aðrar upplýsingar um handbært fé Víkingaslóða ehf. fyrir kaupin en þær sem komu fram á leiðrétta efnahagsyfirlitinu 31. desember 2013. Ekki hefði verið upplýst fyrir kaupin að hluti af hinu handbæra fé væri á bankareikningi þýska bankans Sparkasse Hildesheim og norska bankans DnB NOR. Þá kom fram hjá fyrirsvarsmanninum að hann hefði fengið upplýsingar um bankareikninginn í þýska bankanum eftir gerð kaupsamningsins og samþykkt að reikningurinn yrði áfram notaður við rekstur félagsins. Fyrir liggur í málinu að um reikninginn hafi farið greiðslur vegna viðskipta Víkingaslóða ehf. í Þýskalandi og Sviss. Fyrirsvarsmaðurinn bar að hann hefði ekki fengið upplýsingar um að handbært fé hafi verið á bankareikningi norska bankans fyrr en framangreindur saldólisti var lagður fram í málinu fyrir héraðsdómi. Þá fullyrti hann að hann hefði, eftir að hann tók við fyrirtækinu, sett fram athugasemdir við stefndu um að handbært fé hefði verið lægra en lofað var og að það ætti að koma til frádráttar við lokagreiðslu.

9 Málatilbúnaður stefndu byggist á hinn bóginn á því að upplýst hafi verið um það fyrir kaupin að hluti af hinu handbæra fé hafi verið á reikningi í Sparkasse Hildesheim. Í málinu liggur fyrir að sá reikningur er í nafni stefndu og eiginmanns hennar en þau staðfestu að reikningurinn hafi verið notaður vegna reksturs Víkingaslóða ehf. og að það félag eigi kröfu til þeirra fjármuna sem eru inni á reikningnum. Á færsluseðlum frá bankanum sem liggja fyrir í málinu koma fram nöfn þeirra hjóna ásamt tilvísun í félagið Vikingaslodir GmbH.

10 Í málinu liggja engar upplýsingar fyrir um reikninginn í norska bankanum DnB NOR sem liggur til grundvallar rúmlega helmingi af handbæru fé Víkingaslóða í árslok 2013 samkvæmt saldólistanum sem stefnda lagði fram í málinu. Stefnda hefur engar upplýsingar gefið um það hvort þessi bankareikningur sé yfirhöfuð til, hver sé eigandi hans eða hver innstæða var á reikningnum í árslok 2013 eða síðar.

11 Stefnda var framkvæmdastjóri Víkingaslóða ehf. þegar kaupin áttu sér stað og þegar ársreikningur fyrir árið 2013 var staðfestur 5. mars 2014 auk þess sem hún sat í stjórn félagsins ásamt eiginmanni sínum. Þá liggur fyrir að hún hélt áfram störfum hjá Víkingaslóðum ehf. eftir kaupin og starfaði þar allt fram til 1. september 2016. Bæði fyrir og eftir kaupin annaðist hún fjármál félagsins.

12 Eins og fram kemur í tölvupóstsamskiptum sem liggja frammi í málinu milli stefndu og fyrirsvarsmanns áfrýjandans Amazingtours ehf., áfrýjandans J-kk-ef K-kk-ef, á tímabilinu 2. september 2015 til 30. september 2016 dró kaupandi að greiða hluta af lokagreiðslu samkvæmt kaupsamningnum. Seljendur reyndu ítrekað að fá greiðsluna innta af hendi og kaupandi lagði fram margar greiðsluáætlanir sem ekki stóðust. Hvorki í þessum samskiptum né í öðrum gögnum málsins er að finna athugasemdir eða fyrirvara af hálfu kaupanda um að handbært fé félagsins hafi verið lægra en lofað var við kaupin og að mismuninn ætti að draga frá lokagreiðslunni. 13 Í málinu liggja fyrir allnokkrir færsluseðlar af reikningi í Sparkasse Hildesheim á árinu 2016. Þar kemur fram að þann 7. desember 2016 sé innstæða á reikningnum að fjárhæð 54.465 evrur. Þann 1. september 2016, þegar stefnda lét af störfum hjá Víkingaslóðum ehf., var innstæða reikningsins 63.963 evrur. Þá kemur fram á færsluseðlunum að á árinu 2016 hefur reiðufé að fjárhæð 2.899 evrur verið tekið út af reikningnum 24. febrúar, 2.145 evrur 10. maí og 5.989 evrur 15. ágúst eða samtals 11.033 evrur. Áfrýjendur byggja á því að stefnda hafi dregið þessar fjárhæðir af reikningum í eigin þágu en ekki vegna Víkingaslóða ehf. og beri því að skila þeim.

14 Í þinghaldi í héraði 5. mars 2018 létu áfrýjendur bóka áskorun samkvæmt 1. mgr. 67. gr. laga nr. 91/1991 um meðferð einkamála, sbr. 2. mgr. 67. gr. og 2. mgr. 68. gr. sömu laga, á hendur stefndu um að upplýsa um allar hreyfingar á bankareikningunum í Sparkasse Hildesheim og DnB NOR frá og með kaupsamningsdegi til 5. mars 2018. Stefnda hefur ekki orðið við þessari áskorun.

15 Áfrýjendur lögðu fram ný gögn fyrir Landsrétt. Annars vegar framsal 1. september 2016 á kröfu Víkingaslóða ehf. til áfrýjandans Amazingtours ehf. vegna bankareiknings í nafni stefndu og eiginmanns hennar í Sparkasse Hildesheim og hins vegar færsluseðil af sama reikningi sem sýnir stöðu að fjárhæð 25.283 evrur 20. maí 2014. Stefnda lagði einnig fram ný gögn fyrir Landsrétti um löggeymslugerð vegna innheimtu á eftirstöðvum kaupsamningsgreiðslunnar.

Niðurstaða

16 Ekki er um það deilt í málinu að eftirstöðvar af lokagreiðslu samkvæmt kaupsamningi vegna kaupa á hlutafé Víkingaslóða ehf. nema stefnufjárhæð málsins, 11.500.000 krónum. Ágreiningsefni málsins lúta hins vegar að réttmæti gagnkrafna áfrýjandans, Amazingtours ehf., sem annars vegar byggja á því að handbært fé Víkingaslóða ehf. hafi í raun verið lægra en gefið var upp í gögnum sem lágu til grundvallar kaupunum og hins vegar á því að stefndu beri að skila þeim fjármunum sem eru eða hafa verið inni á bankareikningnum í Sparkasse Hildesheim.

Krafa um ómerkingu héraðsdóms

17 Áfrýjendur gera kröfu um að hinn áfrýjaði dómur verði ómerktur og málinu vísað heim í hérað sökum þess að héraðsdómari hafi ekki tekið afstöðu til þess hvort áfrýjandanum, Amazingtours ehf., hafi verið heimilt að skuldajafna kröfu sinni til innstæðu á bankareikningnum í Þýskalandi. Þá byggja áfrýjendur ómerkingarkröfuna á því að héraðsdómur hafi ekki tekið afstöðu til kröfu þeirra um að stefnda skuldi þeim fjármuni sem samsvari innstæðu sem í saldólista sem liggur til grundvallar handbæru fé í ársreikningi fyrir árið 2013 er tilgreind sem innstæða á bankareikningi í norska bankanum DnB NOR. Í hinum áfrýjaða dómi er tekin afstaða til framangreindra málsástæðna áfrýjenda og komist að þeirri niðurstöðu að þeir hafi ekki, eins og málatilbúnaði þeirra hafi verið háttað, rennt nægum stoðum undir gagnkröfur sínar vegna framangreindra reikninga. Verður ómerkingarkröfu áfrýjenda því hafnað. Gagnkrafa um skaðabætur eða afslátt vegna galla á hinu selda

18 Svo sem rakið hefur verið hér að framan byggja áfrýjendur málatilbúnað sinn á því að handbært fé Víkingaslóða ehf. hafi verið minna en gefið var upp í ársreikningi fyrir árið 2013 og í leiðréttu efnahagsyfirliti sem voru fylgiskjöl með kaupsamningi. Það hafi verið ákvörðunarástæða þeirra fyrir kaupunum að fjárhæð handbærs fjár í þessum gögnum hafi verið rétt.

19 Ljóst er að stefnda ber ábyrgð á því gagnvart áfrýjandanum Amazingtours ehf. að þær upplýsingar sem fram koma um handbært fé í ársreikningnum og leiðrétta efnahagsyfirlitinu hafi verið réttar. Í málinu liggur ekki annað fyrir en að að baki fjárhæðunum í ársreikningnum og leiðrétta efnahagsyfirlitinu hafi verið lagðar til grundvallar fjárhæðir á þeim bankareikningum sem tilgreindir eru á saldólistanum. Stefnda hefur þrátt fyrir áskoranir áfrýjenda þar um ekki lagt fram reikningsyfirlit sem sýna stöðu á bankareikningunum í Þýskalandi og Noregi á kaupsamningsdegi. Þá hefur stefnda heldur ekki lagt fram aðrar upplýsingar um stöðu reikninganna í árslok 2013 þótt hún hafi staðfest með undirritun ársreikningsins að handbært fé Víkingaslóða ehf. væri þar réttilega tilgreint. Stefnda hefur staðfest að hún sé eigandi reikningsins í Þýskalandi en hefur kosið að veita engar upplýsingar um reikninginn í norska bankanum. Þá var hún stjórnandi félagsins á þessum tíma og staðfesti að ársreikningurinn væri réttur. Verður stefnda því að bera hallann af því að engin gögn liggja fyrir í málinu sem skýra þann mismun sem var á innstæðum í Íslandsbanka hf. og handbæru fé samkvæmt ársreikningi. Samkvæmt þessu verður lagt til grundvallar að hið selda hafi verið haldið galla í skilningi 17. gr. laga nr. 50/2000 um lausafjárkaup og að áfrýjandinn, Amazingtours ehf., hefði að öðrum skilyrðum uppfylltum getað átt rétt á skaðabótum eða afslætti af kaupverðinu vegna gallans samkvæmt 30. gr. sömu laga.

20 Áður er rakið að engin gögn er að finna í málinu um að áfrýjandinn, Amazingtours ehf., hafi frá því kaupin voru gerð og allt til þess tíma sem hann skilaði greinargerð í héraði, komið á framfæri athugasemdum við seljendur um að handbært fé hefði verið lægra en lagt hafði verið til grundvallar í kaupunum. Samkvæmt 31. gr. laga nr. 50/2000 ber kaupanda, jafnskjótt og sanngjarnt tækifæri gefst, að rannsaka söluhlut á þann hátt sem góð venja stendur til. Ljóst er að strax í kjölfar afhendingar hins selda átti kaupandi kost á að kanna hvert handbært fé félagsins hefði verið um áramót og á afhendingardegi.

21 Í 1. mgr. 32. gr. laga nr. 50/2000 er sú skylda lögð á kaupanda að greina seljanda án ástæðulauss dráttar frá því ef hann verður var við galla á hinu selda. Fyrirsvarsmaður áfrýjandans Amazingtours ehf., áfrýjandinn J-kk-nf K-kk-nf, bar fyrir héraðsdómi að hann hefði sett slíka athugasemd fram við stefndu fljótlega eftir kaupin. Stefnda hefur mótmælt þeirri fullyrðingu sem rangri. Sú almenna regla gildir samkvæmt 2. mgr. 32. gr. laganna að kaupandi getur ekki borið fyrir sig galla ef hann hefur ekki borið hann fyrir sig innan tveggja ára frá afhendingu hins selda. Samkvæmt 33. gr. laganna er gerð undantekning frá reglunni ef seljandi hefur sýnt af sér vítavert gáleysi eða framferði hans er á annan hátt ekki í samræmi við heiðarleika og góða trú.

22 Að framan er því slegið föstu að stefnda beri ábyrgð á þeim upplýsingum sem fram koma í ársreikningi Víkingaslóða ehf. fyrir árið 2013 gagnvart kaupanda. Hún hefur hvorki fært sönnur að því að Víkingaslóðir ehf. hafi verið eigandi bankareiknings í DnB NOR né hver innstæðan hafi verið á þeim reikningi í árslok 2013. Þá liggur fyrir að reikningurinn í þýska bankanum, en innstæða þess reiknings er talin til handbærs fjár félagsins samkvæmt saldólistanum, er í nafni stefndu en ekki Víkingaslóða ehf. Samkvæmt því sem að framan er rakið verður lagt til grundvallar að stefnda hafi ekki verið í góðri trú um að handbært fé félagsins hafi verið réttilega fært í ársreikningi fyrir árið 2013. Eins og atvikum er háttað verður tveggja ára frestinum til að setja fram kröfur vegna galla samkvæmt 2. mgr. 32. gr. laga nr. 50/2000 ekki beitt.

23 Að frágengnum hinum sérstöku reglum um takmörkun á ábyrgð samkvæmt 32. gr. laga nr. 50/2000 gilda um réttarsamband málsaðila almennar og ólögfestar reglur um tómlæti. Þrátt fyrir það sem að framan er rakið, um að stefnda hafi ekki verið í góðri trú í maí 2014 um færslu handbærs fjár í ársreikningi fyrir árið 2013, verður að telja áfrýjandann Amazingtours ehf. hafa sýnt af sér svo verulegt tómlæti við að setja fram athugasemdir um skort á handbæru fé að krafa hans um bætur eða afslátt vegna þess sé fallin niður fyrir tómlæti. Í því sambandi athugast að fyrrnefnd fullyrðing um munnlega athugasemd stuttu eftir kaupin er ósönnuð. Þá hvíldi á áfrýjandanum sú lagaskylda að rannsaka söluhlutinn jafnskjótt og sanngjarnt tækifæri gafst og strax um mitt ár 2014 átti hann kost á því að kanna handbært fé félagsins. Þrátt fyrir það var engin krafa sett fram fyrr en í greinargerð til héraðsdóms 3. október 2017 eða þremur árum og fjórum mánuðum eftir afhendingu hins selda. Hafði áfrýjandinn þá ítrekað heitið efndum á lokagreiðslu samkvæmt kaupsamningnum án nokkurs fyrirvara um réttar efndir af hálfu seljenda. Á grundvelli heildarmats á öllum atvikum verður að telja að gagnkrafa áfrýjandans, Amazingtours ehf., um bætur eða afslátt vegna galla á hinu selda, sé niður fallin sökum tómlætis.

Gagnkrafa vegna innstæðu á bankareikningi í Sparkasse Hildesheim

24 Í héraðsstefnu kemur fram að stefnda staðfesti að hún væri með innstæðu að fjárhæð 34.184,70 evrur á reikningi Sparkasse Hildesheim vegna greiðslna frá viðskiptavinum Víkingaslóða ehf. Telur hún sig hafa haldsrétt í innstæðunni til tryggingar á eftirstöðvum greiðslna samkvæmt kaupsamningnum þótt Víkingaslóðir ehf. sé ekki aðili að málinu.

25 Í greinargerð stefndu fyrir Landsrétti kemur fram að málsaðilum hafi verið ljóst að innstæða á reikningi Sparkasse Hildesheim „var í raun eign Víkingaslóða og hluti handbærs fjár fyrirtækisins við sölu Víkingaslóða til áfrýjanda Amazingtours ehf.“. Þar kemur einnig fram að reikningurinn hafi að hluta verið notaður sem viðskiptareikningur Víkingaslóða ehf. Þá kemur fram í greinargerðinni að það hafi legið fyrir að innstæðan á reikningnum, 54.465,83 evrur, hafi verið hluti þess handbæra fjár sem var til staðar við kaupsamningsgerðina. Eins og áður er rakið miðar sú fjárhæð við stöðu bankareikningsins 7. desember 2016. Við flutning málsins fyrir Landsrétti tók lögmaður stefndu fram að óumdeilt væri að þessi fjárhæð væri eign Víkingaslóða ehf.

26 Áfrýjandinn, Amazingtours ehf., byggir á því í greinargerð til héraðsdóms að hann hafi fengið allar kröfur framseldar sem Víkingaslóðir ehf. áttu vegna fjármuna á bankareikningnum í Sparkasse Hildesheim. Samkvæmt nýju skjali sem lagt var fram í Landsrétti ber það með sér að framsalið hafi átt sér stað 1. september 2016.

27 Gagnkröfur í þessum þætti málsins byggir áfrýjandinn á því að stefndu beri að standa skil á þeim fjármunum sem voru á bankareikningnum í Sparkasse Hildesheim 1. september 2016 að fjárhæð 63.963 evrur auk samtals 11.033 evra sem teknar voru út af reikningnum 24. febrúar, 10. maí og 15. ágúst 2016. Samtals nemi kröfur hans 74.996 evrum sem jafngildi 9.686.483 krónum miðað við sölugengi Seðlabanka Íslands 1. september 2016. Byggt er á því að stefnda hafi fyrir hönd Víkingaslóða ehf. móttekið þá fjármuni sem fóru inn á reikninginn svo og að hún hafi dregið sér fé af bankareikningnum í þeim þremur tilvikum er hún tók reiðufé út af honum án viðhlítandi skýringa. Beri stefnda því skaðabótaábyrgð á þeim ráðstöfunum gagnvart Víkingaslóðum ehf. og þar með áfrýjandanum Amazingtours ehf. Á því er byggt af hálfu áfrýjenda að stefnda hafi ekki orðið við áskorun þeirra um að leggja fram heildaryfirlit yfir hreyfingar á bankareikningnum og eigi því að bera hallann af því ef einhverjar fjárhæðir eða færslur eru óljósar. Kröfur áfrýjenda eru reistar á því að leggja beri til grundvallar staðhæfingar þeirra um færslur og stöðu reikningsins að þessu leyti, sbr. heimild í 1. mgr. 68. gr. laga nr. 91/1991.

28 Í málinu liggur fyrir að stefnda hefur viðurkennt að Víkingaslóðir ehf. hafi átt þá fjármuni sem fóru inn á bankareikninginn í Sparkasse Hildesheim og að sú fjárhæð hafi numið 54.465,83 evrum 7. desember 2016. Óumdeilt er að stefndu beri að standa áfrýjandanum, Amazingtours ehf., skil á þeirri fjárhæð. Til viðbótar gerir áfrýjandinn samkvæmt framansögðu kröfu um að stefnda standi skil á nánar tilteknum úttektum af reikningnum á árinu 2016. Byggir áfrýjandinn á því að miða beri við stöðuna á reikningnum 1. september 2016, sem var 63.963 evrur, auk þess sem hann krefst 11.033 evra vegna þriggja úttekta fyrir það tímamark, eða samtals 74.996 evra. Við úrlausn um kröfu áfrýjandans að þessu leyti verður að líta til þess að stefnda hefur ekki orðið við áskorun um að leggja fram hreyfingayfirlit um reikninginn frá því að kaupin áttu sér stað. Þá hefur hún engin gögn lagt fram til stuðnings því að þær þrjár úttektir í reiðufé sem gagnkrafan styðst við hafi verið í þágu Víkingaslóða ehf. eða að hún hafi með öðrum hætti átt tilkall til þeirra fjármuna. Auk þess hefur hún engin gögn lagt fram til stuðnings því að þær úttektir sem gerðar voru eftir 1. september 2016 hafi verið í þágu Víkingaslóða ehf. Stefnda og eiginmaður hennar voru einu aðilarnir sem ráðstafað gátu fjármunum út af reikningnum auk þess sem stefnda annaðist fjármál Víkingaslóða ehf. fram til 1. september 2016. Eins og framangreindri sönnunarstöðu er háttað verður stefnda að bera hallann af því að hafa engin gögn lagt fram um að framangreindar úttektir hafi tengst rekstri Víkingaslóða ehf. Verður því að miða við að áfrýjandinn, Amazingtours ehf., eigi gagnkröfu á hendur stefndu er nemi 74.996 evrum, sem komi til skuldajafnaðar við kröfu stefnda. Þótt stefnda mótmæli tilvist kröfu áfrýjandans vegna fyrrnefndra úttekta, hefur hún ekki mótmælt því sérstaklega að skilyrði fyrir skuldajöfnuði séu fyrir hendi, sbr. 1. mgr. 28. gr. laga nr. 91/1991. Hefur stefnda enda talið sig eiga haldsrétt í innstæðu reikningsins, sem þó er eign Víkingaslóða ehf., vegna kröfu sinnar í málinu.

29 Tölulegum útreikningi gagnkröfunnar hefur ekki verið andmælt af hálfu stefndu og er samkvæmt framansögðu fallist á að áfrýjandinn, Amazingtours ehf., eigi gagnkröfu á hendur stefndu að fjárhæð 9.686.483 krónur. Kemur hún til skuldajafnaðar miðað við 3. október 2017 en þá var gagnkrafan sett fram í greinargerð áfrýjenda í héraði.

30 Fallist er á það með stefndu að sjálfskuldarábyrgð sem áfrýjendurnir J-kk-nf K-kk-nf J-kk-nf, Sólsel ehf. og J-kk-nf I-kk-nf D-kk-nf tókust á hendur samkvæmt kaupsamningnum feli í sér persónulega og óskipta ábyrgð þeirra á greiðslum samkvæmt grein 4.3 í kaupsamningnum.

31 Ekki er um það deilt að stefnda eigi kröfu á hendur áfrýjendum að fjárhæð 11.500.000 krónur sem féll í gjalddaga 30. apríl 2015 og beri dráttarvexti frá þeim degi. Verður áfrýjendum því gert að greiða stefndu þá kröfu að frádregnum 9.686.483 krónum sem skuldajafnast við kröfu stefndu miðað við 3. október 2017.

32 Í ljósi aðdraganda málsins, málatilbúnaðar aðila, sönnunaraðstöðu og málsúrslita þykir rétt með vísan til 3. mgr. 130. gr. laga nr. 91/1991 að hver aðili beri sinn kostnað af málinu bæði í héraði og fyrir Landsrétti.

Dómsorð:

Áfrýjendur, J-kk-nf K-kk-nf J-kk-nf, Sólsel ehf., J-kk-nf I-kk-nf D-kk-nf og Amazingtours ehf., greiði óskipt stefndu, R-x-x M. K-x-x F-kk-nf, 11.500.000 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 30. apríl 2015 til greiðsludags, allt að frádregnum 9.686.483 krónum sem skuldajafnast við kröfuna miðað við 3. október 2017.

Málskostnaður í héraði og fyrir Landsrétti fellur niður.